Siektes in Sierra Leone gevrees ná talle in modderstortings sterfLiggame van die slagoffers van die modderstortings in Sierra Leone word weggedra Foto: Xinhua/Chen Cheng ŉ Uitbreking van malaria en cholera word in Sierra Leone gevrees ná meer as 500 persone verlede week dood is in modderstortings. Die Verenigde Nasies en die regering in Sierra Leone werk saam om enige uitbrekings te voorkom. “Die modderstortings het reeds talle sterftes tot gevolg gehad en ons moet nou alles in ons vermoë doen om die samelewing teen verdere gesondheidsrisiko’s te beskerm,” het Alexander Chimbaru, beampte aan die hoof van die Wêreldgesondheidsorganisasie in Sierra Leone, Maandag in ŉ persverklaring gesê. Sama Banya, bekende bewaringskundige in Sierra Leone, het in 2014 tevergeefs ŉ beroep op pres. Ernest Bai Koroma gedoen om die Wet op Nasionale Beskermingsgebiede toe te pas en geboue wat op beskermde gebiede opgerig is, af te breek, en bome te plant om dié te vervang wat afgekap is. Die VN bied gesondheidsdienste in die betrokke gebiede en maan inwoners om voorsorg te tref deur hul hande te was, en slegs gekookte of behandelde water te drink en aan higiëniese praktyke te voldoen. Met skade aan water- en sanitasiegeriewe, is inwoners van betrokke gebiede veral vatbaar vir uitbrekings van aansteeklike siektes soos malaria en diarree-siektes soos tifus en cholera.